**Vino Doamne și ne scapă de aceste minți nebune**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Vino Doamne și ne scapă de aceste minți nebune

...

Dusă-i țara asta toată cu-a ei vise-ntunecate,

Românul nu se ascunde de al lumii zbucium van,

Timpu-și uită disperarea înghițind an după an,

Țara doarme și în somn visele-i miros a moarte!

...

Totu-i un veșmânt de gală peste-a țării urâciune,

Cocoțați pe tronul țării, mârâie-ntre ei stăpânii,

Vino Doamne și ne scapă de aceste minți nebune

Și deschide-ne o poartă pe unde s-alungăm nebunii!

...

S-a strâns praful peste vremea care odihnește regii,

Regii-aceia din vechime ce-au pus țării temelie,

Țara care astăzi piere în umbra fărădelegii,

Vino Doamne, scapă țara din ultima ei bătălie!

...

Azi românul e mai singur decât a fost el vreodată,

S-a lepădat de Dumnezeu și-a-ntors spatele spre cer,

Nicio cârjă nu-l mai ține, nicio cruce nu-l mai iartă,

Rătăcit de calea dreaptă și-a pierdut orice reper!

...

Țara-i dusă azi în lanțuri către-ntunecata zare,

Neamul și-a pierdut lumina și nu vede drumul drept,

Înțelepciunea din vechime e îngropată în uitare,

Iar la putere-i impostorul cu ifose de înțelept!

...

Azi fărădelegea-i lege și anormalul e normal,

Vulturii smulg hălci de carne din trupul țării muribunde,

Bezna se lasă peste țară și-orice speranță-i în zadar,

Iar de-al lumii zbucium van românul nu se ascunde!

...

Totu-i un veșmânt de gală peste-a țării urâciune,

Cocoțați pe tronul țării, mârâie-ntre ei stăpânii,

Vino Doamne și ne scapă de aceste minți nebune

Și deschide-ne o poartă pe unde s-alungăm nebunii!